mteb/MultiEupSlovakGenderClassification huggingface dataset:
Dovolím si obrátiť sa na pani Beňovú, ktorá, bohužiaľ, už zase odišla z tejto miestnosti. Pani Beňová, ste 20 rokov europoslankyňou. Naozaj, skúsenosti sa vám zaprieť nedajú a napriek tomu sa snažíte budiť dojem, že za to, čo sa momentálne deje, a za to, ako postupuje Komisia voči Slovensku, môžeme my, opoziční europoslanci. A pritom naozaj ignorujete fakt, že Komisia skutočne jedná, koná a rozhoduje na základe konkrétnych krokov vlády Roberta Fica. Konkrétnych krokov, ktoré rozvracajú právny štát a sú ohrozením pre zaradenie Slovenska do Európskej únie. Hovoríte o akejsi hanbe, ktorú by sme mali cítiť tým, že údajne donášame na Slovensko. Pozrite sa, kde sedíte. Kde vás dotiahla politika Roberta Fica? Ste kdesi v kúte s nezaradených fašistami, ktorí sú vašimi jedinými spojencami v tomto dome. To je hanba, to je hanba, do ktorej nedovolíme, aby ste zatiahli Slovensko. Jeden fašista práve momentálne vykrikuje a čuduje sa, prečo ho nepozvali do verejnoprávnej televízie. Preto, že ste fašista. Takže, prosím vás, prestaňte zaťahovať Slovensko do tejto proputinovskej línie. My vám to nedovolíme. Slovensko vašu hanbu nepotrebuje. Budúcnosť Slovenska je v Európskej únii. A za to budeme s využitím všetkých legálnych prostriedkov do posledného dychu bojovať.
V októbri bude prijatá nová európska iniciatíva zameraná na inklúziu Rómov do roku 2030. Je potrebné, aby táto iniciatíva kládla oveľa väčší dôraz na výsledky a efektivitu vynakladaných finančných prostriedkov. My potrebujeme vidieť hmatateľné výsledky.  Aby sa zamerala na tie členské krajiny, kde v dôsledku absencie politickej vôle  dochádza k makroekonomickým problémom a  prehlbovaniu regionálnych rozdielov. Zamerať sa musíme na krajiny s väčšou populáciou rómskou, kde Rómovia v 21. storočí žijú v podmienkach, ktoré poznáme z afrického kontinentu, bez vodovodu či kanalizácie.  Dôsledný monitoring a aktívna účasť Rómov na rozhodovacích procesoch sa musí stať nevyhnutnou súčasťou všetkých aktivít. Rómovia sú občanmi Európskej Únie, sú nevyužitým potenciálom, tak ľudským, ako aj ekonomickým. Treba si priznať, že Rómovia v  Európe taktiež čelia  inštitucionálnemu rasizmu. Medzi obeťami sú, žiaľ, aj deti.  Mňa osobne ako Róma mrzí a bolo to pre mňa v podstate naozaj sklamaním zistiť, že niektoré politické frakcie Európskeho parlamentu, ktoré majú plné ústa ľudsko-právnej agendy zablokovali spoločnú rezolúciu, ktorá mohla vzísť z tejto debaty. Ak išlo o porušovanie práva Afroameričanov v Spojených štátoch amerických, tam teda neváhali a podobnú rezolúciu prijali. Práve nečinnosť a neschopnosť pomenovať veci tak, ako sú, vedie k nárastu extrémizmu a rasizmu, čoho sme svedkami, žiaľ, aj u nás v Európe.
Vážená pani predsedajúca, strašenie vlkmi či medveďmi patrí do rozprávok, ako je tá o červenej čiapočke, alebo do krajín, kde sa piesok lial a voda sypala. Nie do 21. storočia. Zabíjanie zvierat dostalo mnohé druhy v Európe na pokraj vyhynutia. Medvede, vlky, rysy, zubry, bobry a mnohé ďalšie. Náš prístup k prírode bol dobyvateľský. Zotročiť, zoťať, zabiť. Tento prístup nás priviedol na pokraj masového vymierania druhov. Budeme medzi nimi aj my? Vidiek potrebuje progres, kvalitné školstvo, zdravotníctvo, dostupné dopravné spojenia, vysokorýchlostný internet, ale nie podrobovanie si prírody. Verím, že v treťom miléniu nepotrebujeme znova zabíjať dravce. Nemusíme si dokazovať prevahu a pokorovať iné formy života. Ak chceme prežiť, musíme sa naučiť spolu žiť, ako medzi ľuďmi, tak s inými formami života, napríklad s vlkmi a medveďmi. Aby naše deti nepoznali prírodu iba z rozprávok.
Vo výzve Komisie adresovanej Spojeným štátom americkým z dôvodu, že nechcú dodržiavať základné ľudské práva, právo žien na aborciu, mi chýba jedna podstatná vec. Pokiaľ Spojené štáty americké nebudú rešpektovať náš názor a názor civilizovaného sveta, aké sankcie voči nim uplatníme? Buď zastavíme, alebo obmedzíme dodávky zbraní do Európy, alebo zmrazíme majetok sudcom Najvyššieho súdu, neviem, pretože nemôžeme rozdiel robiť medzi Poľskom, Maďarskom a Spojenými štátmi americkými. A pokiaľ sa týka práva žien na aborciu, ja si nemyslím, že to je nejaké právo. Je to otázka svedomia, charakteru ženy. Je to otázka, ako sa rozhodne. Záhradník, ktorý je vlastníkom záhrady, môže zašliapnuť semeno, z ktorého vyrastie krásny kvet. Môže to urobiť, veď je to jeho záhrada. Je to jeho právo, ale v skutočnosti je to barbarstvo, čiže ja k tomu len toľko. A ešte by som sa chcel zaoberať listom alebo výzvou niektorých poslancov z Renew, niektorí z poslancov z Renew, pokiaľ sa týka, že z Parlamentu by mali byť vyhodení všetci tí, ktorí majú iný názor na otázku života, na otázku teda aborcie, na ktorú ak sa už k tejto výzve radí
Pani predsedajúca, gratulujem spravodajcom McAllisterovi a Loiseau k ich správam.  Európska zahraničná a bezpečnostná politika prechádza momentálne veľkou skúškou. Roky práce na vonkajšej politike a sankčných režimoch musia dávať zmysel a priniesť konkrétne výsledky práve teraz, keď nám hrozí ruská agresia priamo na hranici Európskej únie. Európa má dosť sily na to, aby bola medzinárodným hráčom, nie divákom medzinárodných vzťahov. K dôležitým nástrojom našej zahraničnej politiky patrí podpora reforiem a demokratických režimov prostredníctvom našej európskej parlamentnej diplomacie a mediácie v kandidátskych a tretích krajinách. Fungujúce demokratické krajiny v našom susedstve prispejú k bezpečnejšej Európe. Aktuálna ruská hrozba len podčiarkuje aké dôležité je pokračovať v politike rozšírenia, aby naši partneri na západnom Balkáne boli geopolitickou súčasťou Európskej únie a konali strategicky v súlade s ich vlastnou európskou ambíciou. Európa, dámy a páni, musí byť vo svete čitateľná. Je dôležité aby naše zahranično-politické rozhodnutia neblokovali jedna alebo dve členské krajiny. Nemôžeme tolerovať čiernych pasažierov v európskej zahraničnej politike a nesmieme sa uspokojiť s najnižším spoločným menovateľom v bezpečnostných krízach. Musíme byť jednotní, odvážni a rozhodní, lebo v našom susedstve sa aktuálne rozhoduje aj o našej budúcnosti.
Vážený pán predsedajúci, pán komisár, na jednej strane vidíme Európu, ktorá udáva trendy v oblasti umelej inteligencie, na druhej strane vidíme Európu, ktorá nie je schopná zabezpečiť pitnú vodu do chudobných európskych regiónov.  Najchudobnejší európski občania vrátane Rómov pijú vodu v 21. storočí z potoka. Sme schopní vyvinúť špičkové technológie, no nevieme dať chudobným rómskym deťom napríklad vzdelanie. Sme schopní vytvoriť milióny pracovných miest, no nevieme dať chudobným Rómom napríklad prácu. Sme schopní zrealizovať veci, o ktorých sa nám ani nesnívalo, no nevieme splniť sny chudobným deťom.  Zdôrazňujem, že systémy vzdelávania v mnohých krajinách nie sú schopné pripraviť rómske deti na pracovný trh. Dnes presne vieme, kde nás topánka tlačí. Treba už konať. Aj chudobné rómske deti sú obrazom Európy dnešných dní. Dámy a páni, ak by som dnes od kohokoľvek z vás dostal otázku, či je Európa sociálna alebo či sa k nej vôbec približujeme, tak moja odpoveď by znela pre niekoho áno, pre mnohých žiaľ nie.
Ďalším bodom programu je rozprava o: – o správe Emisie plynov, ktorú predkladá Jessica Polfjärd v mene Výboru pre životné prostredie, verejné zdravie a bezpečnosť potravín, o návrhu nariadenia Európskeho parlamentu a Rady o látkach, ktoré poškodzujú ozónovú vrstvu, a o zrušení nariadenia (ES) č. 1005/2009 ( – o správe, ktorú predkladá Bas Eickhout v mene Výboru pre životné prostredie, verejné zdravie a bezpečnosť potravín, o návrhu nariadenia Európskeho parlamentu a Rady o fluórovaných skleníkových plynoch, ktorým sa mení smernica (EÚ) 2019/1937 a zrušuje nariadenie (EÚ) č. 517/2014 (
Ďalším bodom programu je spoločná rozprava o: – správe, ktorú predkladá Jerzy Buzek v mene Výboru pre priemysel, výskum a energetiku, o návrhu nariadenia Európskeho parlamentu a Rady o vnútornom trhu s obnoviteľnými plynmi a zemným plynom a vodíkom (prepracované znenie) ( – správe, ktorú predkladá Jens Geier v mene Výboru pre priemysel, výskum a energetiku, o návrhu smernice Európskeho parlamentu a Rady o spoločných pravidlách pre vnútorný trh s obnoviteľnými plynmi a zemným plynom a s vodíkom ( – správe, ktorú predkladá Nicolás González Casares v mene Výboru pre priemysel, výskum a energetiku, o návrhu nariadenia Európskeho parlamentu a Rady (EÚ), ktorým sa mení nariadenie (EÚ) 2019/943, smernica (EÚ) 2019/942, smernica (EÚ) 2018/2001 a nariadenie (EÚ) 2019/944 s cieľom zlepšiť koncepciu trhu s elektrinou v EÚ ( – správe, ktorú predkladá Nicolás González Casares v mene Výboru pre priemysel, výskum a energetiku, o návrhu smernice Európskeho parlamentu a Rady, ktorou sa menia smernice (EÚ) 2018/2001 a (EÚ) 2019/944, pokiaľ ide o zlepšenie koncepcie trhu s elektrinou v Únii (
Pán predsedajúci, klimatická kríza sa mení na klimatickú katastrofu. Sucho, požiare a extrémne horúčavy. To je niečo, čo sme si spôsobili sami. A nielen, že sme si to spôsobili sami. My sme sa na tú situáciu ani nepripravili. Neadaptovali sme sa. A preto okrem znižovania emisií sa potrebujeme adaptovať. Musí to byť niečo, čo nie je možnosťou. Musí to byť niečo, čo je povinné. Aj preto vítam návrh legislatívy na obnovu prírody, od Komisie, ktorá bude veľmi dôležitá, pretože riešením je príroda, nie betón. Aj preto očakávam, že uvidíme návrh zákona na ochranu pôdy, pretože pôda naozaj aj toto leto nesmierne trpela. Ale súčasne musíme zabezpečiť, aby peniaze, verejné peniaze, ktoré dávame na rozvoj Európy, ktoré idú na podporu poľnohospodárstva, boli naviazané na adaptačné opatrenia. Nemá to byť niečo, čo môžeme robiť. Je to niečo, čo musíme robiť. Pretože inak túto krízu nezvládneme.
Vážená pani predsedajúca, tento nový sankčný režim má po vzore Spojených štátov amerických umožniť Európskej únii ukladať sankcie na vytipovaných predstaviteľov cudzích štátov.  Vážení kolegovia, ja sa v tejto súvislosti pýtam, nebude to slúžiť len na vystupňovanie tlaku na Ruskú federáciu? Nie je to len nástroj na pranierovanie Moskvy v súlade s americkými geopolitickými záujmami? A bude mať Európska únia odvahu aplikovať rovnaký meter na všetkých, ktorí porušujú ľudské práva, či už sa jedná o Saudskú Arábiu alebo napríklad o konflikt v Palestíne. Nemyslím si, že je správne pokúšať sa nasilu vyvážať demokraciu západného typu, a to aj prostredníctvom rozpútavania vojenských konfliktov či rozpútavania špirály sankcií. Sústreďme sa, prosím vás, radšej na konštruktívnu a vyváženú zahraničnú politiku s pochopením a rešpektovaním špecifík jednotlivých štátov.
Vážený pán predsedajúci. Ako tieňová spravodajkyňa stanoviska EMPL oceňujem, že správa odráža naše priority pre vzdelávanie a súčasne zachováva princíp subsidiarity. Za túto vyváženosť ďakujem aj kolegyni Šojdrovej. Vzdelávanie by nemalo byť zamerané výlučne na uplatnenie sa na trhu práce. Vzdelávanie má v prvom rade slúžiť osobnému rozvoju človeka a byť prispôsobené jeho individuálnym potrebám. Či už v súvislosti s inkluzívnosťou pre osoby so zdravotným postihnutím, rekvalifikáciou pri strate zamestnania alebo želaním ďalej sa rozvíjať v seniorskom veku. Práve preto by sme sa okrem sústredenia na odborné špecializácie mali zamerať aj na tzv. prierezové zručnosti, ako je napríklad mediálna gramotnosť, kritické myslenie, či interkultúrne a medzináboženské kompetencie. Považujem tento koncept európskeho vzdelávacieho priestoru za príležitosť opustiť zaužívané nazeranie na vzdelávanie. Otvorme možnosť rozvíjať sa pre všetkých bez ohľadu na vek, špeciálne potreby, či sociálno-ekonomické podmienky, pretože iba tak dokážeme vytvoriť spoločnosť, ktorá je odolná voči zmenám a poskytuje rovnaké príležitosti.
hospodársky rast, ktorý je zdrojom bohatstva potrebného na lepšie zdravotníctvo, školstvo…,  – verejné financie, dlh a deficit, aby sme aj v ďalších štátoch nezažili krach ako v Grécku, – efektívnosť boja proti klimatickej zmene, aby sa nestalo, že naň dáme strašne veľa peňazí a nedosiahneme výsledky, ktoré chceme,  – právny štát – je to základ, z ktorého sa odvíja všetko, spokojnosť ľudí na veľmi dlho.
Vážená pani predsedajúca, teší ma, že môžeme hovoriť o téme zníženia regulačnej záťaže, pretože je to dôležitá téma pre zlepšenie podnikateľského prostredia a pre zlepšenie našej konkurencieschopnosti v globálnom meradle. V prvom rade, z môjho pohľadu, treba hovoriť o využití prostriedkov, ktoré máme. A tým hlavným prostriedkom je náš spoločný trh. Potrebujeme ho nielen využívať, potrebujeme ho dokončiť a potrebujeme odstrániť tie bariéry, ktoré ešte stále na spoločnom trhu máme preto, aby z neho ešte viac profitovali firmy a predovšetkým občania. V ďalšom rade je dôležité hovoriť o vymožiteľnosti práva a lepšom prístupe k finančným zdrojom.  Z tohto pohľadu veľmi vítam iniciatívu Komisie vzhľadom na smernicu o oneskorených platbách, pretože potrebujeme zlepšiť disciplínu a potrebujeme ju zlepšiť hlavne pre pomoc malým podnikateľom. Ruka v ruke so znížením regulačnej záťaže ide aj o využívanie digitálnych technológií. Je dôležité, aby sme nielen uplatnili ten právny rámec, ktorý sme tu vytvorili, ale aj rozvíjali digitálne zručnosti a predovšetkým zlepšili prístup k internetu. Aj to súvisí s regulačnou záťažou. Veľmi podporujem náš spoločný cieľ znižovať administratívnu záťaž o 25 %, ale je dôležité, aby nielen nevznikali nové regulácie, ale aby nedochádzalo k tzv. goldplatingu, aby sa ešte viac nepreregulovávali v jednotlivých štátoch. Verím teda, že spoločnými silami budeme viac inovovať ako regulovať.
Pán predsedajúci, náš spoločný európsky trh je najlepším dôkazom našej európskej integrácie a práve pandémia ukázala, aký je dôležitý, ale aj aký je krehký. Reštriktívne opatrenia, ktoré zaviedli mnohé krajiny, či už z obavy šírenia vírusu alebo ochrany svojich záujmov, narušili obchodné a dodávateľské vzťahy a napáchali aj obrovské ekonomické škody. Aj dnes sme svedkami toho, že množstvo najmä malých a stredných podnikov musí čeliť množstvu prekážok na jednotnom trhu. Členské štáty pri implementácii európskych pravidiel často používajú takzvaný „gold plating“  znamenajúci dodatočnú zbytočnú administratívu. V konečnom dôsledku sa takéto konanie prejavuje v zaťažujúcej a nákladnej byrokracii, nesprávnom uplatňovaní európskych právnych predpisov, neprimeraných sankciách a neopodstatnených opatreniach vnútroštátnych kontrolných orgánov často bez adekvátnej možnosti odvolania sa. Jasným riešením je preto zjednodušenie právnych predpisov a znižovanie administratívnej záťaže. Tak najlepšie pomôžeme tým, ktorí tvoria najviac pracovných miest, a to sú práve malí a strední podnikatelia. Dnes, keď sa najviac rozvíja práve digitálny trh, je dôležité identifikovať všetky prekážky rozvoja elektronického obchodu a aj ich efektívne odstraňovať. Majme teda na pamäti nielen potrebné dokončenie spoločného trhu, ale aj odstraňovanie zbytočných prekážok, ktoré nám všetkým v konečnom dôsledku predražujú život.
Efektivita použitia verejných zdrojov sa však nemá merať podľa toho, koľko spoločných peňazí sa rozdalo, ale akú pridanú hodnotu občanom priniesli. V tejto súvislosti pokladám za chybu šetrenie na Európskom úrade boja proti podvodom. Navyšovanie európskeho rozpočtu musí ísť ruka v ruke s personálnym posilnením jeho kontrolných orgánov.
Pán predsedajúci, počet utečencov pred stupňujúcou sa ruskou agresiou voči civilnému obyvateľstvu neustále narastá. Podľa dnešných údajov už z Ukrajiny odišlo viac ako dva milióny ľudí. Najviac do Poľska 1,2 milióny, do Maďarska viac než 190 tisíc, a na Slovensko viac než 140 tisíc ľudí. Medzi týmito číslami nie sú zarátaní utečenci migrujúci vo vnútri vlastnej krajiny, a ľudia, ktorí by chceli opustiť svoje domovy, no nemôžu tak urobiť z obavy o svoju bezpečnosť. Práve nerešpektovanie prímeria pri vytváraní humanitárnych koridorov je tým najväčším akútnym a fatálnym problémom ukrajinských utečencov. Práve tu je priestor pre nás všetkých vyvíjať všetok diplomatický a ekonomický tlak na agresora, aby garantoval bezpečnosť humanitárnych koridorov. Reálna pomoc utečencom sa však odohráva predovšetkým na úrovni členských štátov. V rámci Únie chcem špeciálne oceniť aktiváciu európskej smernice o dočasnej ochrane utečencov z Ukrajiny. Dnes potrebujeme aj presmerovať eurofondy na pomoc utečencom a mobilizovať aj ďalšie finančné prostriedky na tento cieľ. Dlhujeme im to, pretože práve Ukrajinci bojujú a umierajú v prvej línii za naše hodnoty demokracie a slobody. Popri investovaní do základnej humanitárnej pomoci ľudským bytostiam a ich najbližšej budúcnosti potrebujeme posilniť aj infraštruktúru samospráv a regiónov a členských štátov. Dovoľte mi aj z tohto miesta, dámy a páni, poďakovať všetkým ľuďom dobrej vôle, ktorí zo všetkých síl ukazujú veľké srdce a pomáhajú statočným Ukrajincom. Z celého srdca vám ďakujem za vašu pomoc a obetavosť.
Vážená pani predsedajúc, na jednej strane záujem mladých o praktické zručnosti sa stráca, čo v praxi spôsobuje, že následne chýbajú zamestnávateľom na európskom pracovnom trhu. Na druhej strane, priznajme si, že vzdelávacie systémy v oblasti odbornej výchovy dlhodobo v Európe zlyhávajú. V kontexte nových technológií, digitalizácie a zelenej transformácie sa táto priepasť ešte viac prehlbuje. Čo je však ešte horšie, v niektorých členských krajinách vedome mrhajú talentmi aj potenciálom. Tým, že vylučujú, resp. znevýhodňujú deti z chudobných rodín už od vstupu do školského prostredia. Zahadzujú ich budúcnosť a zároveň mrhajú ich potenciálom. Niektoré členské krajiny doslova vyrábajú z chudobných, talentovaných detí občanov nepoužiteľných na pracovnom trhu, do konca života závislých na sociálnom systéme. Najdôležitejšie investície sú do budúcnosti európskych občanov, do našich detí. Je nutné urobiť všetko preto, aby každé dieťa dostalo šancu rozvíjať svoj talent či zručnosti tak, aby mohlo byť úspešné, resp. aby si v dospelosti vedelo každé dieťa plniť svoje vlastné sny.
Vážená pani predsedajúca, pozorne som si prečítala správu pre Slovensko, ktorá obsahovala aj konštruktívne odporúčania. Mnohokrát sa ale zdá, že ostro kritizované sú predovšetkým niektoré krajiny, zatiaľ čo u iných sa zjavné problémy v oblasti právneho štátu vyriešia jednou vetou.  Chcem zdôrazniť, že napríklad v odporúčaniach pre Belgicko sa minulý rok spomínal prípad slovenského občana Jozefa Chovanca, ktorý zomrel po zásahu polície na letisku Charleroi, s tým, že prebieha vyšetrovanie. Tento rok správa ešte stručnejšie uviedla, že Komisia vykoná ďalšie hodnotenia vyšetrovania. Päť rokov po tom, ako sa prípad stal, a ešte stále nie je ukončený. Ako je možné, že neakceptovateľné správanie príslušníkov polície a rozporuplné kroky súdov si zaslúžia iba jednu vetu v správe pre Belgicko? Som presvedčená, že zo strany EÚ je nevyhnutné väčšie úsilie na zabezpečenie spravodlivého vyšetrenia tohto prípadu, a to nielen s ohľadom na rodinu Jozefa Chovanca, ale aj s ohľadom na dôveru občanov v ochranu základných hodnôt Európskej únie.
Vážená pani predsedajúca, Národná rada Slovenskej republiky odmietla pristúpenie k Istanbulskému dohovoru obsahujúcemu gender ideológiu 25. februára 2020.  Teraz chcete, aby Európska únia pristúpila k tomuto dohovoru ako celok, a že vlastne takéto uznesenie národných parlamentov, slovenskej vlády, neznamená nič, že to tu nikoho nezaujíma. Viete, každý normálny človek samozrejme je proti násiliu na ženách, ale samozrejme každý normálny človek takisto odmieta prepašovávanie gender ideológie, aká je v tomto dokumente. My sme vstupovali do Európskej únie na to, aby sme mohli slobodne obchodovať a slobodne cestovať, nie na to, aby nám Brusel alebo Štrasburg určoval, že neexistuje mama alebo otec, ale existuje rodič jedna alebo dva a že to isté dieťa môžu porodiť oficiálne dve ženy alebo dokonca dvaja chlapi. Veď ja sa tu niekedy cítim ako v blázinci. Istanbulský dohovor určite má svoje pozitíva, ale nemôže byť jediným svätým grálom a dokumentom, ktorý hovorí o boji proti násiliu na ženách. To sa dá dosiahnuť aj inými, normálnejšími spôsobmi.
Ďalším bodom programu je rozprava o správe, ktorú predkladá Tonino Picula v mene Výboru pre zahraničné veci a Karlo Ressler v mene Výboru pre rozpočet, o návrhu nariadenia Európskeho parlamentu a Rady, ktorým sa zriaďuje Nástroj na podporu reforiem a rastu pre západný Balkán (
Pán komisár, vy ste tri a pol roka ignorovali porušovanie pravidiel právneho štátu na Slovensku. Ignorovali ste tridsať rozhodnutí Ústavného súdu Slovenskej republiky. Ignorovali ste päť rozhodnutí Európskeho súdu pre ľudské práva. Dobre viete vy aj ja, že rušenie Úradu špeciálnej prokuratúry nie je v rozpore s dodržiavaním princípov právneho štátu. Pretože to nebolo ani našou podmienkou členstva v Európskej únii. A dobre viete, že aj ostatné veci, ktoré ste uviedli vo svojej správe, sú v rozpore s tým, čo je dodržiavanie pravidiel právneho štátu. Tak tu nezavádzajte a nepolitizujte. A teraz ma počúvajte vy, vy panoptikum slovenských politikov. Vy ste sem nakráčali s absolútne nezmyselnými obvineniami, za ktoré sa hanbíte pred slovenskými novinármi, ktorým ste povedali, že to Komisia chcela túto debatu. Vy si ani nestojíte za tým, že vy ste tlačili na EPP a Renew, aby túto debatu otvorili. A k vám pani in 't Veld. Ak vám nevadí, že vyšetrovateľku, ženu, Santusovú chceli tí, ktorých tu bránite, nakopať neviem kam, dať jej bombu do auta a nazývali ju označeniami, ktoré tu ani nepoviem v tomto pléne, tak potom nehovorte o ochrane práv. Všetci slovenskí poslanci, ktorí tu vystupujete proti Slovensku, hanbite sa za seba.
Vážený pán predsedajúci, Rómovia v strednej Európe sú dlhodobo zvlášť zraniteľní. Mnohé rómske komunity sú desaťročia sociálne vylúčené a ich postavenie a vyhliadky na lepšiu budúcnosť zostávajú aj naďalej mizivé. Dôsledky covidovej pandémie a brutálnej ruskej agresie sa dotýkajú každého Európana. V krízach však najviac trpia tí najslabší. Ak ich nepodporíme, nedáme príležitosť na dôstojný život, súčasné problémy Rómov budú o pár rokov neskôr ešte rádovo horšie. Mnohé riešenia sú v rukách jednotlivých členských krajín.  Ani viac ako tri desaťročia po páde komunizmu sme na Slovensku nedoriešili vlastnícke práva k pozemkom a pôde v obciach, kde žijú mnohí Rómovia. Máme síce príklady úspešných sociálnych podnikov a miestnych podnikateľských iniciatív, ktoré Rómom ponúkajú prácu, sú to však skôr ojedinelé lastovičky než ucelený systém.  Úspešné hodnotenie európskeho plánu obnovy musí zahŕňať aj pohľad na tých, ktorí sú na tom najhoršie. Členské krajiny dnes majú európske peniaze na podporu projektov, ktoré môžu zásadne zmeniť kvalitu života rómskych detí. Spoločenská izolácia počas pandémie ukázala, ako veľmi práve im chýba prístup k dôstojnému vzdelaniu či k zdravej pitnej vode. Okrem financií a nápadov však potrebujeme hlavne politickú odvahu zasadiť sa za rovnosť príležitostí a integráciu každého do širšej spoločnosti. Ak chceme pomôcť Rómom, musíme konať ruka v ruke s európskymi hodnotami v Bruseli, v Bratislave, v Jarovniciach. Som presvedčený, že spoločenská podpora pre život Rómov v strednej Európe sa nám všetkým vráti.